জীবনের পথে কতসব বিচিত্র মোড়। জাপান থেকে ললিত কলা নিয়ে পড়াশোনার শেষে, এখন সদ্য দেশে ফিরেছেন লায়লা তেয়াবজি। ফ্যাশন ডিজাইনার হিসেবে নিজেকে তিনি প্রতিষ্ঠিত করতে চান। কিন্তু গুজরাটের কচ্ছে গ্রামীণ হস্তশিল্পীদের নিয়ে কাজ করতে গিয়ে লায়লা যেন নিজেকে আবিষ্কার করলেন নতুন ভাবে। চোখ খুলে গেল। লায়লা তেয়াবজি বুঝতে পারলেন, ফ্যাশন ডিজাইনার হিসেবে এককভাবে কাজ করে টাকা‌-কড়ি মিলতে পারে। যশ-খ্যাতিও আসবে। কিন্তু চরম দারিদ্র, অবহেলা সত্বেও প্রত্যন্ত গ্রামের যে হস্তশিল্পীরা ভারতের ঐতিহ্যবাহী শিল্পকলাকে বাঁচিয়ে রেখেছেন, তাদের জন্য কিছু করতে পারলে মিল‌বে স্বর্গীয় সুখ, পরম তৃপ্তি।